Doodskis-video: Twee vra weer borgtogOosthuizen (links) en Jackson tydens ‘n vorige verskyning in die hof. Foto: Phillip Bruwer Oosthuizen en Jackson se nuwe borgtogaansoek word in die Middelburg-streekshof in Mpumalanga aangehoor. Volgens die twee mans se regsverteenwoordigers is daar “nuwe feite” in die saak. Oosthuizen en Jackson het op 26 Junie in die hof verskyn waarna die saak tot 31 Julie uitgestel is aangesien die direkteur van openbare vervolging besluit het om hulle in die hooggeregshof aan te kla. Die twee het egter aangedui dat hulle oorweeg om ŉ nuwe borgtogaansoek in te dien. Die twee staan tans tereg op sewe aanklagte, waar onder besit van ŉ ongelisensieerde vuurwapen, twee sake van aanranding met die doel om ernstig te beseer, ontvoering, poging tot moord, intimidasie en dwarsboming van die gereg. Hulle is aanvanklik net van ontvoering en aanranding met die doel om ernstig te beseer aangekla. Die saak is na die rondgaande hof in Delmas verwys en vir 10 Augustus op die hofrol geplaas. Hulle bly in aanhouding. Oosthuizen en Jackson het hulle op 14 November in die teenwoordigheid van hul regsverteenwoordigers by die Blinkpan-polisiestasie oorgegee. Dit volg nadat ŉ video verlede jaar wyd op sosiale media versprei is waarin gesien word hoe ŉ man huil terwyl twee ander mans hom glo in ŉ doodskis indwing. Die beweerde slagoffer, Victor Rethabile Mlotshwa, het vroeër aan die hof gesê hy het deur ŉ veld gestap toe die beskuldigdes hom voorgekeer het. Hy het gesê hy is aangerand en vasgebind en later gedwing om in ŉ doodskis te klim. Hy beweer die twee mans het voor dié voorval glo ook ŉ ander man aangerand. Die beskuldigdes het aangevoer Mlotshwa het koperkabels gesteel en hulle wou hom ŉ les leer. Hulle het gesê hulle het nie bedoel om Mlotshwa leed aan te doen nie. Die voorval het glo op 17 Augustus naby die Komati-kragsentrale plaasgevind. Die beskuldigdes beweer egter die voorval was op 9 September. Mlotshwa het eers vroeg in November ŉ saak by die polisie aanhangig gemaak nadat die video van die voorval op sosiale media versprei is en hy “verneder” gevoel het. Landdros Jongilizwe Dumehleli het Oosthuizen en Jackson op 8 Desember borgtog geweier. Lees alle vorige berigte oor die doodskis-video op Maroela Media.